CELEX: 62015CN0643
Language: fi
Date: 2015-12-02 00:00:00
Title: Asia C-643/15: Kanne 2.12.2015 – Slovakian tasavalta v. Euroopan unionin neuvosto

1.2.2016   
            
            
               FI
            
            
               Euroopan unionin virallinen lehti
            
            
               C 38/41
            
         Kanne 2.12.2015 – Slovakian tasavalta v. Euroopan unionin neuvosto
   (Asia C-643/15)
   (2016/C 038/55)
   Oikeudenkäyntikieli: slovakki
   
      Asianosaiset
   
   
      Kantaja: Slovakian tasavalta (asiamies: Slovakian tasavallan oikeusministeri)
   
      Vastaaja: Euroopan unionin neuvosto
   
      Vaatimukset
   
   Slovakian tasavalta vaatii, että unionin tuomioistuin
   
               —
            
            
               kumoaa Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta 22.9.2015 annetun neuvoston päätöksen (EU) 2015/1601 (1) ja
            
         
               —
            
            
               velvoittaa Euroopan unionin neuvoston korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi Slovakian tasavalta vetoaa kuuteen kanneperusteeseen:
   
               1.
            
            
               Ensimmäinen kanneperuste, joka koskee SEUT 68 artiklan ja SEU 13 artiklan 2 kohdan rikkomista sekä toimielinten välisen tasapainon periaatteen loukkaamista
               Antaessaan riidanalaisen päätöksen Eurooppa-neuvoston aikaisemmin antamien suuntaviivojen ja siis tehtävänsä vastaisesti neuvosto on rikkonut SEUT 68 artiklaa ja SEU 13 artiklan 2 kohtaa ja loukannut toimielinten välisen tasapainon periaatetta.
            
         
               2.
            
            
               Toinen kanneperuste, joka koskee SEU 10 artiklan 1 ja 2 kohdan, SEU 13 artiklan 2 kohdan, SEUT 78 artiklan 3 kohdan, pöytäkirjan (N:o 1) 3 ja 4 artiklan ja pöytäkirjan (N:o 2) 6 ja 7 artiklan rikkomista sekä oikeusvarmuuden periaatteen, edustuksellista demokratiaa koskevan periaatteen ja toimielinten välisen tasapainon periaatteen loukkaamista
               Riidanalaisen päätöksen kaltaista toimea ei voida antaa SEUT 78 artiklan 3 kohdan nojalla. Sisältönsä valossa riidanalainen päätös nimittäin on luonteeltaan lainsäätämisjärjestyksessä hyväksytty toimi, joten se olisi pitänyt antaa lainsäätämisjärjestyksessä, josta ei kuitenkaan määrätä SEUT 78 artiklan 3 kohdassa. Antaessaan riidanalaisen päätöksen SEUT 78 artiklan 3 kohdan nojalla neuvosto on paitsi rikkonut mainittua määräystä myös puuttunut kansallisten parlamenttien ja Euroopan parlamentin oikeuksiin.
            
         
               3.
            
            
               Kolmas kanneperuste, joka koskee lainsäätämisjärjestystä sääntelevien olennaisten menettelymääräysten, SEU 10 artiklan 1 ja 2 kohdan ja SEU 13 artiklan 2 kohdan rikkomista sekä edustuksellista demokratiaa koskevan periaatteen, toimielinten välisen tasapainon periaatteen ja hyvän hallinnon periaatteen loukkaamista
               Siltä varalta, että unionin tuomioistuin päätyy katsomaan Slovakian tasavallan toisessa kanneperusteessaan esittämän vastaisesti, että riidanalainen päätös on annettu lainsäätämisjärjestyksessä (mikä siis ei Slovakian tasavallan mielestä pidä paikkaansa), Slovakian tasavalta väittää toissijaisesti, että on rikottu SEU 16 artiklan 8 kohdan, SEUT 15 artiklan 2 kohdan, SEUT 78 artiklan 3 kohdan, pöytäkirjan (N:o 1) 3 ja 4 artiklan ja pöytäkirjan (N:o 2) 6 artiklan ja 7 artiklan 1 ja 2 kohdan mukaisia olennaisia menettelymääräyksiä, SEU 10 artiklan 1 ja 2 kohtaa ja SEU 13 artiklan 2 kohtaa sekä loukattu edustuksellista demokratiaa koskevaa periaatetta, toimielinten välisen tasapainon periaatetta ja hyvän hallinnon periaatetta. Slovakian tasavalta väittää konkreettisesti, että on jätetty noudattamatta vaatimusta neuvoston päätösharkinnan ja äänestysten julkisuudesta, on rajoitettu kansallisten parlamenttien osallistumista riidanalaisen päätöksen antamisprosessiin ja on rikottu vaatimusta Euroopan parlamentin kuulemisesta.
            
         
               4.
            
            
               Neljäs kanneperuste, joka koskee SEUT 78 artiklan 3 kohdan ja SEUT 293 artiklan mukaisten olennaisten menettelymääräysten, SEU 10 artiklan 1 ja 2 kohdan ja SEU 13 artiklan 2 kohdan rikkomista sekä edustuksellista demokratiaa koskevan periaatteen, toimielinten välisen tasapainon periaatteen ja hyvän hallinnon periaatteen loukkaamista
               Ennen riidanalaisen päätöksen hyväksymistä neuvosto teki komission ehdotukseen lukuisia tarkistuksia ja lisäyksiä. Siten se rikkoi SEUT 78 artiklan 3 kohdan ja SEUT 293 artiklan mukaisia olennaisia menettelymääräyksiä, SEU 10 artiklan 1 ja 2 kohtaa ja SEU 13 artiklan 2 kohtaa ja loukkasi edustuksellista demokratiaa koskevaa periaatetta, toimielinten välisen tasapainon periaatetta ja hyvän hallinnon periaatetta. Euroopan parlamenttia ei nimittäin kuultu asianmukaisesti, eikä neuvosto päättänyt yksimielisesti tarkistuksista ja lisäyksistä komission ehdotukseen.
            
         
               5.
            
            
               Viides kanneperuste, jonka mukaan SEUT 78 artiklan 3 kohtaa on rikottu, koska sen sovellettavuuden edellytykset eivät täyty
               Slovakian tasavalta väittää toiseen kanneperusteeseensa nähden toissijaisesti, että SEUT 78 artiklan 3 kohtaa on rikottu, koska sen sovellettavuuden edellytykset eivät täyty; nämä edellytykset koskevat toimenpiteiden väliaikaisuutta ja kolmansien maiden kansalaisten äkillisen joukoittaisen maahantulon aiheuttaman hätätilanteen olemassaoloa.
            
         
               6.
            
            
               Kuudes kanneperuste, joka koskee suhteellisuusperiaatteen loukkaamista
               Riidanalainen päätös on selvästi suhteellisuusperiaatteen vastainen, koska se ei selvästikään ole asianmukainen eikä tarpeen tavoitellun päämäärän saavuttamiseksi.
            
         
      (1)  EUVL L 248, s. 80.